Nogomet

Nogomet ili fudbal je ekipni sport sa loptom u kojem dvije ekipe od po 11 igrača nastoje postići gol, odnosno ubaciti loptu u protivničku mrežu. Svaki tim ima jednog golmana i 10 igrača. Danas je nogomet najrasprostranjeniji i najpopularniji sport na svijetu.

Igra se na travnatom terenu pravougaonog oblika, loptom koju igrači mogu udarati nogama, glavom ili torzom. Igračima je zabranjeno dodirivanje lopte rukama u toku igre. Golman je jedini koji smije loptu uhvatiti rukama.

 Historija 
Prvi poznati primjeri timske igre sa loptom, koja je u to vrijeme najčešće bila napravljena od kamena, pojavili su se u starim mezoameričkim kulturama prije više od 3.000 godina. Asteci su je nazivali Tchatali, iako su se različite verzije igre proširile i na okolna područja. U nekim ritualnim prilikama, lopta bi simbolizirala Sunce, a kapiten tima koji je izgubio, bio bi žrtvovan bogovima. Jedinstvena karakteristika mezoameričkih verzija igre s loptom bila je gumena lopta koja se odbijala, dok nijedna druga rana kultura nije imala pristup gumi.

Prva poznata igra lopte, pod nazivom cuju, koja je također uključivala udaranje nogom, odigrala se u Kini u 3. i 2. vijeku prije nove ere. Cuju se igrao okruglom loptom (prošivena koža s krznom ili perjem unutra) na kvadratastoj površini. Modificirani oblik ove igre kasnije se proširio u Japan, pa se kasnije pod nazivom kemari prakticirao u raznim religijskim i kulturnim ceremonijama.

Fudbal kao forma igre koja je najsličnija današnjoj, navodno se prvobitno razvila u 12. vijeku, u Engleskoj. U ovom vijeku, igre koje su podsjećale na fudbal igrale su se na livadama i putevima u Velikoj Britaniji. Osim udaraca nogama, igra je uključivala i udarce lopte šakom. Ovaj rani oblik fudbala bio je mnogo grublji i agresivniji od modernog načina igre.

 Pravila u nogometu 
U nogometu postoji 17 pravila koja se odnose na teren, golove, igrače i utakmicu.

 Dimenzije terena 
Nogomet se igra na travnatom terenu dužine 100 do 110 m i širine 64 do 75 m. Teren je obilježen linijama koje ne smiju biti šire od 12 cm i podijeljen na dva dijela linijom preko sredine. Sredina terena je obilježena tačkom i krugom čiji je poluprečnik 9.15 m.

 Dimenzije golova 
Svaki teren mora imati 2 gola, s razmakom između stativa od 732 cm, prečka mora biti na visini od 244 cm. Kazneni prostor je dio terena ispred golova, obilježen linijama udaljenim 16.5 metara od gola. Jedanaesterac ili penal izvodi se s obilježene tačke udaljene 11 m od gol linije. Oko ove tačke, ali samo izvan kaznenog prostora, crta se krug poluprečnika 9.15 m.

 Broj igrača 
Svaka od ekipa smije imati najviše 11 igrača na terenu istovremeno. Da bi se odigrala utakmica, jedna ekipa mora imati najmanje 7 igrača na terenu.

 Rezervni igrači i izmjene 
Na zvaničnim utakmicama koje aranžiraju FIFA ili UEFA broj rezervnih igrača ne smije biti manji od 5. Jedna ekipa smije u toku utakmice zamijeniti maksimalno 5 igrača. Na međunarodnim utakmicama minimalan broj igrača, uslovljen povredama i isključenjima, iznosi 8, a u domaćim takmičenjima 7.

 Dužina utakmice 
Jedna utakmica traje 90 minuta (2 x 45 minuta). Pauza između dva poluvremena traje 15 minuta. Svaka utakmica ima glavnog sudiju i dva pomoćna suca, koji se nazivaju i linijskim sudijama.

 Gol 
Kad lopta cijelim obimom pređe gol-liniju (između stativa), postignut je gol.

 Formacije (postavke) 
Postoje razne postavke igrača na terenu, koje se zovu formacije. Jedna od najpopularnijih formacija je 4-4-2. Te nam cifre govore da 4 igrača igraju u odbrani, 4 na sredini i 2 u napadu. Ofanzivnija varijanta te formacije je 4-3-3, a defanzivnija 4-5-1.

 Također pogledajte 
 Nogomet u Bosni i Hercegovini
 FIFA
 UEFA
 SP u nogometu
 Spisak nogometnih klubova
 Spisak nogometaša
 Nogometna oprema
 Viva World Cup
 Rapan kup

 Reference 

 Vanjski linkovi 

 Nogometni/Fudbalski Savez BiH
 FIFA
 UEFA
 Profesionalci: Jovana Damnjanović, fudbalerka Bajerna, RTS Prikazuje - Zvanični kanal

Kategorija:Nogomet
Kategorija:Sport